再題行看子
作者：樓鑰
朝代：宋

paragraphs: 先引護欄毬子驄，九馬近遠俱相從。
黑駒騧黄騅素騮，亦有笏面仍銀鬃。
夏國一種青於藍，五明錯靴皆如龍。
或驂或引恣馳驟，坐覺隠耳聲瓏瓏。
人間安得有此輩，一一必自天閑中。
不惟骨相異凡馬，圉人貴介多雍容。
三花翦鬣自官樣，空鞍更以香羅幪。
中間二者蓋天馬，齒雖已老氣尚雄。
不知幾出橫門道，雙立柳下青陰濃。
擡韁捽頷刷背膂，旋梳鬃尾摇清風。
人人生意馬欲動，態度曲盡各不同。
韓生去我幾百年，藻色尚濕青與紅。
不知何時墮雞林，萬里遠在東海東。
賈人携來得寓目，一見絕歎丹青工。
千金可買真不惜，忽復携去何匆匆。
亟令臨寫得形似，如此神駿那得逢。
開元內外馬盈億，色別爲群從登封。
韓生所貌定傑出，七尺爲騋八尺駥。
向來鶑邊繫金狨，歸乘款段頭已童。
伏櫪寧能志千里，却笑區區據鞍矍鑠翁。